Szám: 2505-30/2024.

**TÁJÉKOZTATÓ**

**a lejárt határidejű közgyűlési határozatok végrehajtásáról**

Szombathely Megyei Jogú Város Önkormányzata Szervezeti és Működési Szabályzatának 22. § (4) bekezdése alapján az intézkedést igénylő lejárt határidejű közgyűlési határozatok végrehajtása érdekében tett intézkedésekről a leadott jelentések alapján az alábbiakban számolok be:

**190/2023. (V.25.) Kgy. sz. határozatában** a Közgyűlés egyetértett az Önkormányzat részvételével a Take-IT-home pályázatban.

**Nagyné Dr. Gats Andrea, a Jogi és Képviselői Osztály vezetője jelenti:** A benyújtott pályázat támogatásban részesült, a támogatási szerződés előkészítése folyamatban van.

**338/2023. (X.26.) Kgy. sz. határozatában** a Közgyűlés a Deák Ferenc u. 3. szám alatti 10. számú házi gyermekorvosi körzetben a házi gyermekorvosi feladatok ellátásáról döntött.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A feladat-ellátási szerződés aláírásra került.

**399/2023. (XII.14.) Kgy. sz. határozatában** a Közgyűlés a Jáki út 35. szám alatti 7. számú felnőtt háziorvosi körzetben a háziorvosi feladatok ellátásáról döntött.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A feladat-ellátási szerződés aláírásra került.

**3/2024. (I.25.) Kgy. sz. határozatában** a Közgyűlés a településkép védelméről szóló 2016. évi LXXIV. törvény módosítása miatt kezdeményezte a településkép védelméről szóló 26/2017. (XII.20.) önkormányzati rendelet jogharmonizációs módosítási eljárását.

**Sütő Gabriella, városi főépítész jelenti:** A törvénymódosítással kapcsolatos értelmezési kérdésekkel az Építési és Közlekedési Minisztériumhoz fordultunk, ezt követően tudjuk a rendelettervezetet a Közgyűlés elé terjeszteni, ezért a beszámoló végén található határozatban javaslatot teszek a határozat határidejének módosítására.

**8/2024. (I.25.) Kgy. sz. határozatában** a Közgyűlés tudomásul vette a szombathelyi külterületi 02089/6 hrsz.-ú ingatlanra vonatkozó telekalakítási eljárással kapcsolatos tájékoztatást, és egyetértett az ingatlanból kialakuló 17.563 m2 nagyságú területre vonatkozó adásvételi szerződés aláírásával.

**Nagyné Dr. Gats Andrea, a Jogi és Képviselői Osztály vezetője jelenti:** Az adásvételi szerződést a felek aláírták, az elővásárlásra jogosult nyilatkozattételre felhívásra került.

**30/2024. (II.29.) Kgy. sz. határozatában** a Közgyűlés egyetértett Dr. Koncz Gabriella r. ezredes, rendőrségi tanácsosnak a Szombathelyi Rendőrkapitányság vezetőjévé történő kinevezésével.

**Dr. Holler Péter, a Hatósági Osztály vezetője jelenti:** Az egyetértésről a Vas Vármegyei Rendőr-főkapitányság rendőrfőkapitánya tájékoztatásra került.

**32/2024. (II.29.) Kgy. sz. határozatában** a Közgyűlés közművelődési feladatellátók szolgáltatási terveit hagyta jóvá.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A határozat az érintett szervezeteknek megküldésre került.

**35/2024. (II.29.) Kgy. sz. határozatában** a Közgyűlés elfogadta a Magyar Tájékozódási Futó Szövetség és az Önkormányzat között megkötendő együttműködési megállapodást.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A megállapodás aláírásra került.

**36/2024. (II.29.) Kgy. sz. határozatában** a Közgyűlés támogatást biztosított a PontMás Vas Megyei Autista Gyermekekért Alapítvány részére az autizmussal élők oktatását, nevelését végző pedagógusok, asszisztensek felnőttképző rendszerben nyilvántartott képzéseken való részvételére.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A támogatási szerződés az Önkormányzat részéről aláírásra került.

**48/2024. (II.29.) Kgy. sz. határozatában** a Közgyűlés elhatározta, hogy az egészségügyi alapellátás háziorvosai és fogorvosai részére 2024. június 30. napjáig a rendelők közüzemi költségeinek megfizetéséhez rezsitámogatást biztosít.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A határozat a GESZ részére megküldésre került.

**50/2024. (II.29.) Kgy. sz. határozatában** a Közgyűlés jóváhagyta, hogy a Szombathely Városi Vásárcsarnok a Vásárcsarnokok és Piacok Együttműködési Fóruma kezdeményezésében létrejövő Vásárcsarnokok és Piacok Egyesületében alapító, majd rendes tagként részt vegyen.

**Dr. Holler Péter, a Hatósági Osztály vezetője jelenti:** A határozat a szükséges intézkedések megtétele végett megküldésre került a Szombathely Városi Vásárcsarnok igazgatójának.

**52/2024. (II.29.) Kgy. sz. határozatában** a Közgyűlés közlekedési támogatás bevezetéséről döntött, és felhatalmazta a polgármestert a Blaguss Agora Hungary Kft.-vel kötendő megállapodás aláírására, valamint a Polgármesteri Hivatal Szociális és Lakás Irodáján további egy fő státusz létrehozásáról határozott.

**Vinczéné Dr. Menyhárt Mária, az Egészségügyi és Közszolgálati Osztály vezetője és Nagyné Dr. Gats Andrea, a Jogi és Képviselői Osztály vezetője jelentik:** A megállapodás aláírásra és a társaságnak megküldésre került. A Polgármesteri Hivatal Szervezeti és Működési Szabályzata módosításának aláírása megtörtént.

**53/2024. (II.29.) Kgy. sz. határozatában** a Közgyűlés a piaci vásárlási utalvány fenntartásáról döntött, és felkérte a Szombathely Városi Vásárcsarnok igazgatóját a szükséges intézkedések megtételére.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A határozat a további intézkedések megtétele érdekében a Vásárcsarnok igazgatójának megküldésre került.

**54/2024. (II.29.) Kgy. sz. határozatában** a Közgyűlés a Szombathelyi Fedett Jégcsarnokkal kapcsolatos döntéseket hozott.

**Nagyné Dr. Gats Andrea, a Jogi és Képviselői Osztály vezetője jelenti:** A határozat a SZOVA Nonprofit Zrt.-nek megküldésre került.

**55/2024. (II.29.) Kgy. sz. határozatában** a Közgyűlés hozzájárult a SZOVA Nonprofit Zrt. által kezelt önkormányzati tulajdonban levő bérleményekkel kapcsolatos díjhátralékok számviteli nyilvántartásból történő kivezetéséhez.

**Nagyné Dr. Gats Andrea, a Jogi és Képviselői Osztály vezetője jelenti:** A határozat a SZOVA Nonprofit Zrt.-nek megküldésre került.

**56/2024. (II.29.) Kgy. sz. határozatában** a Közgyűlés jóváhagyta a SZOVA Nonprofit Zrt. tulajdonában álló 10427/38, 10427/39 és 10427/40 hrsz.-ú ingatlanok értékesítését.

**Nagyné Dr. Gats Andrea, a Jogi és Képviselői Osztály vezetője jelenti:** A határozat a SZOVA Nonprofit Zrt.-nek megküldésre került.

**59/2024. (II.29.) Kgy. sz. határozatában** a Közgyűlés döntött arról, hogy a Víztorony épületében található kávézó üzemeltetését az AGORA Savaria Kulturális és Médiaközpont NKft. közvetlenül lássa el.

**Nagyné Dr. Gats Andrea, a Jogi és Képviselői Osztály vezetője jelenti:** A határozat a társaságnak megküldésre került.

**60/2024. (II.29.) Kgy. sz. határozatában** a Közgyűlés döntött arról, hogy a Március 15. tér 6-7. szám alatt található, kivett „orvosi rendelő” megnevezésű ingatlan vonatkozásában az Önkormányzat elővásárlási jogával nem él.

**Nagyné Dr. Gats Andrea, a Jogi és Képviselői Osztály vezetője jelenti:** Az elővásárlási jogról lemondó nyilatkozat megküldésre került az MNV Zrt.-nek.

**61/2024. (II.29.) Kgy. sz. határozatában** a Közgyűlés döntött a SZOVA NZrt. és az SVR Design Ruhaipari Kft. között a 7311/A/9 hrsz.-ú ingatlanra kötött bérleti szerződés azonnali hatállyal, rendkívüli felmondással történő megszüntetéséről.

**Nagyné Dr. Gats Andrea, a Jogi és Képviselői Osztály vezetője jelenti:** A határozat a SZOVA Nonprofit Zrt.-nek megküldésre került.

**64/2024. (II.29.) Kgy. sz. határozatában** a Közgyűlés a szombathelyi 3645 hrsz.-ú, kivett közterület megnevezésű ingatlant Szabó Éva sétánynak nevezte el.

**Dr. Holler Péter, a Hatósági Osztály vezetője jelenti:** A közterület elnevezésével kapcsolatos adatszolgáltatási kötelezettségek teljesítése, az elnevezés nyilvántartásokon szükséges átvezetése megtörtént.

**65/2024. (II.29.) Kgy. sz. határozatában** a Közgyűlés jóváhagyta az AGORA Savaria Kulturális és Médiaközpont NKft.-nek a körmendi városi mozi üzemeltetésére benyújtott pályázatát.

**Nagyné Dr. Gats Andrea, a Jogi és Képviselői Osztály vezetője jelenti:** A határozat a társaságnak megküldésre került.

**68/2024. (II.29.) Kgy. sz. határozatában** a Közgyűlés „Szombathelyért Sajtódíj” adományozásáról döntött.

**Vinczéné Dr. Menyhárt Mária, az Egészségügyi és Közszolgálati Osztály vezetője jelenti:** A kitüntetés a március 15. napján megtartott XIV. Szombathelyi Sajtóünnepen átadásra került.

Kérem a Tisztelt Közgyűlést, hogy a fenti tájékoztatómban foglaltakat elfogadni szíveskedjék.

**Szombathely, 2024. március 20.**

|  |  |
| --- | --- |
|  | **/: Dr. Károlyi Ákos :/** |

**HATÁROZATI JAVASLAT**

**……/2024. (III.28.) Kgy. számú határozat**

1. A Közgyűlés a lejárt határidejű közgyűlési határozatok végrehajtásáról szóló tájékoztatót elfogadja.

2. A Közgyűlés jóváhagyja a 3/2024. (I.25.) Kgy. számú határozat 2. pontja határidejének 2024. június 30. napjára történő módosítását.

**Felelős:** Dr. Károlyi Ákos jegyző

(A végrehajtás előkészítéséért:

Sütő Gabriella, városi főépítész)

**Határidő:** a 2. pontban foglaltak szerint